
	"Утга зохиол, урлаг” сонины 1990 оны 5-р сарын 11-ны № 20 дугаарт нийтлэгдсэн эхээс

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

МИНИЙ МЭДЭХ СЭНГЭЭ

	Төрийн хошой шагналт, нэрд гарсан яруу найрагч Сэнгээтэй миний бие учирч явсан цаг бишгүй байсан, энэ тухай одоо энх тунх яваа зохиолчдын олонх мэдэх билээ.

	1957 оныг би хэзээ ч мартахгүй! 

	Мөн оны эхээр юм сан, улсын номын сангийн 106 дугаар танхимд зохиолчдын хурал болоход, тэр хурал дээр үг хэлсэн хүмүүсийн дунд Сэнгээгийн гүтгэлэгт өртсөн хүмүүсийн нэгд би гэдэг хүн орж, «Үнэн» сонинд хүртэл Тарва зохиолчоор шүүмжлүүлж байсан. Надтай хамт тийнхүү өртсөн хүний нэг бол Ш. Гаадамба байлаа. Бид хоёрын хэлсэн үгийг Сэнгээ овжин мушгин гуйвуулж Намын Төв Хорооны бүгд хуралд үзэл суртлын асуудлыг хэлэлцэхэд баримт болгон оруулж «Сэхээтний төөрөгдөл» хэмээгчийн төлөөлөгч болгон гаргав. Төв Хорооны бүгд хурлын тогтоол гараад иртэл ганцхан Ш. Гаадамбын нэр гарч бусад хүний хэлсэн үгийг хаалт дотор эшилж аваад нэрийг нь цохож гаргасангүй. Дарга Сүрэнжав гуайг сайн таньдгийн хувьд түүнтэй уулзаж энэ тухай лавлахын чацуу түүнийг Сэнгээгийн үгэнд орж гэм зэмгүй бид бүхнийг цөмийг нь хамруулан жижиг хөрөнгөтний үзлийг сурталчлагчид гэж буруу дүгнэсэн тухай эсэргүүцлийг тавив.

	— Данзан чи болдоггүй хүн шүү гэсэн сүрхий хариу үг сонсоод л тэр үед өнгөрч билээ. 

	Одоо ч гэсэн Сүрэнжав гуайтай би байн байн таардаг учир тэр тухай сөхөн ярьж үзэхэд,

	— Чи ер нь болдоггүй хүн шүү гэсэн хэвээр боловч бас ч буруутай гэдгээ бага зэрэг хүлээхтэй болжээ. 

	Засгийн газрын ордонд болсон зохиолчдын нэг хурал миний санаанаас гардаггүй юм. Учир нь тэр хурал дээр би үг хэлэхдээ Сэнгээг алдарт зохиолч Гоголийн «Амьгүй албат» зохиолын Чичиков шиг бүтэлгүй хүн гэж нэр заан цохож хэлснээ сайтар санаж байна.

	Энэ хурал дээр Төв Хорооны төлөөлөгчөөр Ширэндэв гуай сууж байсан болохоор Сэнгээгийн нүүр төрхийг үнэн мөнөөр нь харуулах гэж би үг хэлж билээ. Тэр хурал дээр олон хүн үг хэлсэн бөгөөд тэдний дотор хоёр хүний хэлсэн үгийг одоо хүртэл би гайхдаг юм. Яруу найрагч агсан С. Доржпалам гуравдугаар бүгд хурлын шийдвэрийг үнэн зөв хэмээн үнэлээд тэр бүгд хурлын заалтыг энд эсэргүүцэн үг хэлж байгаа хүмүүс бол 1956 онд Унгар улсад бослого гаргасан жижиг хөрөнгөтний үзэлтэй сэхээтний өдүүлсэн явдлыг манайд эд нөхөд гаргах санаа байна гэж билээ. Дараа нь сэтгүүлч Ж. Зундуй үг хэлэхдээ, эд нөхөдтэй бид зам нийлэхгүй, жижиг хөрөнгөтний үзэл бол манай нийгэмд харш, ийм үзлийн шинж хаа газраас бултайж гарах тутамд нь тас хяргах хэрэгтэй гэж хэлж байсан юм. Ингээд л Ш. Гаадамба тэргүүтэй Ц. Дамдинсүрэн, Д. Намдаг, Ц. Данзан... гээд л баахан хүн жижиг хөрөнгөтний үзэл бүхий зохиолчид тооцогдон нэг бүлэгт багтаж «Монголд бослого гаргах» гэж буй этгээдүүд мэтээр зэмлүүлсэн юм. Уг нь бид хаана ч, хэзээ ч болзоо тогтоон уулзаагүй, үгсэж хуйвалдаагүй билээ. Хэрэв түүнээс хорин жилийн өмнө байсан бол ч өнгөрөх байжээ.

	Зохиолч Сэнгээ, Ш. Гаадамба бид хоёрын хэлсэн үгийг хэрхэн гуйвуулсан тухай энд өгүүлбээс: 1957 оны эхээр болсон зохиолчдын хурал дээр Гаадамба иймэрхүү үг хэлсэн шиг санагдана. «Манай зохиолчдын мэдлэг боловсролын хөрс нь нимгэн болохоор сайн сайхан бүтээл гаргаж чадахгүй байна. Жишээлбэл аугаа их Пушкин арван нэгэн настай байхдаа шүлгээ гурван хэлээр бичдэг байжээ. Тэгэхэд манай зохиолчдын ихэнх нь 30-аас дээш настай байтлаа алдарт Пушкиний зохиолыг эх хэлээр нь уншиж чадахгүй байна шүү дээ» гэснийг манай уран зохиол хөгжих шимтэй хөрс байхгүй гэж хэлсэн мэтээр гуйвуулж билээ. Өчүүхэн миний хэлсэн үгийг бас тэгж гуйвуулан «чөлөөтэй зохиол» «чөлөөтэй шүүмжлэлийг» шаардаад «хэрэв болохгүй бол хатуу улаан хавтастай үндсэн хуулиа бариад ардчилал хаана байна гээд дайрч орох хэрэгтэй» гэж уриалсан юм гэжээ. («Утга зохиол» сонины 1957 оны 1 дүгээр сарын 17-ны 8 дугаарт)

	1957 оны 1 дүгээр сарын 17-ны өдөр Монголын үйлдвэрчний эвлэлийн хурлын танхимд зохиолчдын хоёрдугаар их хурал ажлаа эхэллээ. Энэ их хурлын завсарлагаар би хоёр хүнтэй танилцсан юм. Энэ бол бас учиртай. Юу вэ гэхээр Сэнгээгийн илтгэсэн тайлан илтгэлд би гэдэг хүн мөн л буруушаагдан хавчуулагдсан байлаа. Ингээд завсарлаад ирсэн чинь нэгэн том шог зургийн үзэсгэлэнг гаднах том өрөөнд гаргасан байв. 

	Тэгтэл миний хажууд,

	— Это вас рисовали?1 гэж асуусан хүн нь Зөвлөлтийн нэрт яруу найрагч Сергей Смирнов аж. Тэгээд түүнтэй танилцаад ярилцан байхад бас нэг хүн дэргэд ирж,

	— Таныг мөн адилхан зурсан байна шүү гэж инээн зогсож байсан хүн нь Өвөр монголын зохиолч Малчинхүү байж билээ.

	Уул зургийг би хараад «...аяга. аяга, аяга цайнууд...» гэсэн мөрийн учрыг олж ядан байсан юм. Учир нь цай гэсэн үгийг олон тоон дээр заан бичсэн нь этгээд байв. Уг нь Сэнгээ намайг тайлан илтгэлдээ шүүмжлэх зүйлээ олж ядахдаа «нэр нэгтийн чих нэг гэгчээр өөр хүний зохиосон нэгэн дууны үгийг өлгөн аваад миний бүтээл мэтээр илтгэлдээ оруулж ...Арвин олон адуун их сүрэг... «гэдгийг» «аяга цайнууд» болгон шүүмжилжээ. Гэтэл монгол хэл зүйд олон тоог үл заагч ховорхон үгсийн нэгийг авсныг бодоход алдартай зохиолч маань хэлний талаар тун ч маруухан байжээ.

	1957 онд би нэлээд нэрд гарсан хүн байжээ. Жишээ нь л гэхэд Г. М. Михайловын «Очерк по истории современной монгольской литературы» гэдэг номд Ч. Лодойдамба, Д. Сэнгээ хоёрын зохиосон «Өөрийн замаар» гэдэг жүжгийг нийгмийн талаас шүүмжилсэн минь Г. М. Михайловт таалагдан номд нь орчихжээ. 

	Мөн нэлээд шүлэг хэвлэгдсэний дотор «Хөгжмийн сайхан эгшиг хүний хэлээр ярьдаг» гэсэн нэгэн шүлгийн гарчиг Ц. Хасбаатарыг тун цочоож «Энэ хэллэгийг урьд нь би их сонссон юм, гадаадын хэн нэг хүн л ингэж хэлсэн дээ» хэмээн намайг бусдын бүтээлээс «шомбоддог» этгээд гэж далдуур егөөдөж билээ. 

	Тэгтэл «Залуучуудын үнэн» сонины 1988 оны 10 дугаар сарын 23-ны дугаарт Хасбаатарын бичсэн өгүүллийг уншаад дахиад л ганц хоёр үг дуугарах хэрэг гарлаа. Уг өгүүллийг эхлээд тун амтархан уншлаа.

	Цааш нь уншаад байхад нэг буруушаах янзтай, нэг эргэлзсэн маягтай зүйлсийг өгүүлсээр эцсийн эцэст 37 оны үеийг жинхэнэ ёсоор огт тодотгосонгүй. Ц. Хасбаатар маршалыг тахин шүтэж байсан үеийн зохиол болон шүүмжлэлийн талаар шууд хэлэхээс зүрхшээж «шивнэж» өгүүлэхдээ мөн л Сэнгээгийн ганц шүүмжлэлийг дурсах төдий цухалзуулаад Жамсранжав, Тарва, Жамбалсүрэн гурвын нэрийг онцлон цохсон байна. Үүний оронд Гайтавын «Хорлоогийн Чойбалсан» гэдэг том найраглалыг сайтар задалж үзвэл тахин шүтэх үеийн зохиолын шинж төрх тэр аяараа гарч ирэх сэн билээ. Тухайн цаг үе уран зохиолд иймэрхүү ул мөрөө үлдээсэн баримт элбэг бий.

	Гэтэл гуч гаруй жилийн тэртээ Ш. Гаадамба тэргүүтэй хүмүүс ардчилал, ил тод байдлыг утга зохиолд бий болгох санал дэвшүүлж байсныг Сэнгээгийн хамт Ц. Хасбаатар дуу хоолойгоо нэгтгэн эсэргүүцэж байснаа шударгаар хүлээх нь уран бүтээлчийн ёс зүйд илүү нийцтэй байх сан. 

	Миний бие Сэнгээтэй хамгийн сүүлчийн удаа уулзаж ямар зүйл ярьснаа энд өгүүлье.

	Зохиолч нөхдийн амнаас Сэнгээгийн бие их муу байгаа, хэвтрийн болсон гэдгийг сонсоод түүний биеийг эргэх гэж гэрээр нь очсон юм. Надад хадам эх нь (Лхамсүрэн гуай) үүдээ нээж, өөрийн нутгийн эртний танил (жаал хүү) зогсож буйг харж таниад баярлаж уриалгахан гэгчээр дотогш оруулж билээ. 

	Зочдын том өрөөнд сууж цай цүү болж байтал,

	— Ээж ээ, хэн орж ирэв ээ? гэж Сэнгээгийн дуу нөгөө өрөөнөөс сонстов.

	— Данзан, яагаа вэ дээ, жижиг Данзан гэж Лхамсүрэн гуайн хариулахад,

	— Миний өрөөнд бүү оруулаарай. Данзан багштай би биеэрээ очиж уулзана, та харин нааш ир, надад тусал гэлээ. 

	Би гэдэг хүн яах ч учраа мэдэхгүй, дэмий л сууж байв... 

	«Залуугийн аагаар болчимгүй зан гаргаж хатуу ширүүн үг хэлэн гомдоож ч байснаа санан амь тавихаас нь өмнө уучлал гуйхаар шийдэх нэгэн бодол төрөхийн хамт, бас хүний мууд тун их дуртай түүний ааш занг дурсан санахдаа хуучин янзаараа л байя гэж шийдлээ. 

	Багш гэж намайг хэлдэг нь юу ч мэдэхгүй хүн гэж доромжилсон хэрэг дээ гэж бодож суув.

	Тэгтэл Сэнгээ Лхамсүрэн гуайгаар түшүүлэн өрөөнд орж ирэв. Би суудлаасаа босон толгой дохин мэндэлтэл,

	— Данзан багшийн бие сайн, бүтээл арвин, бодол өрнүүн л биз дээ? гэж мэндэлсэнд,

	— Бие сайн, бүтээл базаахгүй, бодол бурангуй л байна гэж би хариулав.

	— Гадуур намайг үхэхийг хүлээсэн хүн олон байгаа биз? гэж Сэнгээгийн асуухад,

	— Нохой долоон голтой гэцгээж байна билээ гэж би бусдаас сонссоноо нуулгүй хэлэв.

	Ингэж л бид хоёрын сүүлчийн яриа эхэлсэн бөгөөд ойр зуурын зүйлсийг нэлээд ярьсаар сүүлд нь бүүр маргахад хүрэв.

	— Бид хоёр нэг чухал юм ярих гэсэн юм. Ээж та нөгөө өрөөнд орно уу, гэж Сэнгээгийн хэлэхэд, Лхамсүрэн гуай гарлаа.

	— Чи бид хоёр бишгүй л маргав, бие биеэ элдвээр хэлдэг байв, чи ч хүний хатуу үг даахын чацуу гашуун хариу барьдаг болохоор чинь, чамайг би багшаан гэж хүндэтгэдэг, тэгэхээр чи нүгэл гэж мэдэх үү? гэж Сэнгээ асуулаа.

	— Шашны сургуулиар даан ч явсангүй дээ,

	ардын сургуулиар л дамжиж гарлаа.

	— Тэгвэл нүгэлтэй хүн гэдгийг мэдэх үү?

	— Таныг л хэлдэг болов уу гэж би санаандгүй хариулчхав.

	— Ёстой зөв! Чи тэгэхээр намайг ямар нүгэлтэн гэж бодож байна?

	— Хүүхэн л биз...

	Энэ үгийг сонссон Сэнгээ учиргүй чанга инээж,

	— Энэ удаа чи таасангүй гэдэг юм байна.

	— Тэгээд юу гэж? хэмээн намайг асуутал 

	— Чи мөн ч адилхан байна даа... ингэж адил байх гэж,..

	— Хэнтэй тэр вэ? гэж гайхан асуутал,

	— Эцэгтэйгээ! гэж Сэнгээ хэллээ.

	— Аавтайгаа гээч хэмээн хэлтэл

	— 1937 онд чиний аав Цэвэгжавыг би алсан юм даа, одоо би хэдхэн хоногийн дараа үхэх хүн юунаас айх вэ.

	— Ёстой доо, нэг эсэргүүг хороосон хүн юунаас айх вэ.

	— Би үнэнээ хэлж байна.

	— Би ч гэсэн тэр. Миний эцгийг чи алсан гэдэгт хэн гуай ч итгэхгүй. Иймэрхүү маягаар намайг сорино гэдэг бүтэхгүй шүү.

	— Тэгвэл яагаад надад ийм муухай өвчин тусдагийн шалтгааныг чи сонс гээд Сэнгээ дотоод яаманд ажиллаж байснаа дурсан ярьж билээ. 

	Би ер Сэнгээгээс айдаггүйгээ тэгэхэд л учиргүй айсан юм.

	— Миний эцэг Цэвэгжав гэдэг хүн байсан нь үнэн, тэгэхдээ би тэр хүнийг эсэргүү боллоо хэмээн үзэн яддаг бус, харин намайг гэдсэнд байхад ээжийг минь хаяад явсанд л тиймхэн байдаг байсан. Тэр тусмаа та зохиолч хүн, улсын эрхэм уран зохиолч хүн, бусдын амь насыг бүрэлгэсэн гэхэд итгэх хүн гарахгүй байх аа, одоо би явъя даа, та амар, нэлээд удаан ярьчихлаа, илэн далангүй ярьсан танд их баярлалаа гээд бостол,

	— Манай Данзан ч их ухаантай хүн дээ, баярлалаа, эргэж ирсэнд чинь, би их баярлалаа. Данзан багш минь... гэснээр бид хоёрын яриа төгсөж билээ.

	Насны нь тоо гүйцэж байгааг мэдсэн тэр бээр миний эцгийг хороосон гэдгээ надад ил шууд хэлэхдээ нүглээ наманчилсан шинжгүй, харин намайг яах бол гэж сорьж сонжсон байдалтай санагдсаныг эдүгээ болтол эргэцүүлэн бодоод учрыг нь би олдоггүй юм.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]



	




	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	
Заметки

		[←1]
	 Энэ таныг зурсан байна уу? (ЦБ)

